Ναταλία Μιχαηλίδου

Η Ναταλία Μιχαηλίδου (Κωνσταντινούπολη, 20 Μαΐου 1951) είναι Ελληνίδα πιανίστα. Την περίοδο 2013–2025 διετέλεσε πρόεδρος του ελληνικού παραρτήματος της Ευρωπαϊκής Ένωσης Καθηγητών Πιάνου, ενώ από το 2016 μέχρι το 2023 ήταν καθηγήτρια σε μεταπτυχιακό πρόγραμμα του Εθνικού και Καποδιστριακού Πανεπιστημίου Αθηνών.

 Βιογραφία 
Η Μιχαηλίδου γεννήθηκε και μεγάλωσε στην Κωνσταντινούπολη, προερχόμενη από οικογένεια μουσικών και φιλόμουσων. Ο προπροπάππους της, Στέφανος Γαϊτανάκης, γνωστός ως Χατζηστεφανής, ήταν αρχιτέκτονας στην αυλή του Αμπντούλ Μετζίτ Α΄, ιδρυτής των Γαϊτανακείων Εκπαιδευτηρίων και δωρητής της Μεγάλης του Γένους Σχολής.
αριστερά|μικρογραφία|220x220εσ|Η Παιδαγωγική Σχολή Μουσικής «Αλφρέντ Κορτό» στο Παρίσι.
Ξεκίνησε την ενασχόλησή της με τη μουσική από την παιδική της ηλικία. Πρώτη της δασκάλα στο πιάνο υπήρξε η μητέρα της, Πόπη Μιχαηλίδου, το γένος Παναγιωτίδου, η οποία με τη σειρά της ήταν μαθήτρια του Αλφρέντ Κορτό. Η μητέρα της, γεννημένη το 1921 στην Κωνσταντινούπολη, ακολούθησε ανάλογη πορεία με την κόρη της, Ναταλία, καθώς ασχολήθηκε με το πιάνο από νεαρή ηλικία, γεγονός που αποδεικνύει την αποδοχή και την υποστήριξη των γονιών της για το αντικείμενο που επέλεξε να μελετήσει, πράγμα σπάνιο για την εποχή.

Η Μιχαηλίδου άρχισε να φοιτά στο Ζάππειο Παρθεναγωγείο Κωνσταντινουπόλεως και, παράλληλα, στο Δημοτικό Ωδείο της Κωνσταντινούπολης (τωρινό Κρατικό Ωδείο Πανεπιστημίου Κωνσταντινούπολης) από την ηλικία των τεσσάρων ετών, με καθηγητή τον Φέρντι Στάτσερ. Μερικά χρόνια αργότερα και αφού έλαβε υποτροφία από τη Γαλλική Κυβέρνηση, μετακόμισε στο Παρίσι προκειμένου να σπουδάσει στην περίφημη Παιδαγωγική Σχολή Μουσικής του Παρισιού «Αλφρέντ Κορτό», από την οποία αποφοίτησε με το ανώτατο δίπλωμα σε ηλικία δεκαεπτά ετών και με εξαιρετικές διακρίσεις, ούσα μαθήτρια της τάξης του Ζιλ Ζεντίλ. Την περίοδο της φοίτησής της, πρόεδρος της σχολής χρημάτιζε ο Ανρί Ντουτιγιέ και ήταν καθηγητής ο Ολιβιέ Μεσιάν, γεγονός που έπαιξε καθοριστικό ρόλο στις προσλαμβάνουσές της. Κατά τη διάρκεια της μαθητείας της εκεί, μελέτησε επισταμένως το έργο του Μεσιάν. Σημαντικές επιρροές, φυσικά, υπήρξαν και οι φίλοι του δασκάλου της, Μορίς Ραβέλ και Γκαμπριέλ Φoρέ.

Συνέχισε τις σπουδές της στις Ηνωμένες Πολιτείες Αμερικής, παρακολουθώντας μαθήματα στο Πανεπιστήμιο της Ουάσινγκτον, λαμβάνοντας το μεταπτυχιακό της ως αριστούχος. Επιστρέφοντας στο Παρίσι, κατάφερε να κερδίσει την υποτροφία «Αλμπέρ Ρουσέλ», ως η αρτιότερη ερμηνεύτρια γαλλικής μουσικής.

Στα μέσα του 1982, μία επίσκεψή της σε ένα δημοτικό σχολείο της Θεσσαλονίκης στάθηκε η αφορμή για να επιστρέψει μόνιμα στην Ελλάδα. Βρισκόμενη εκεί, άκουσε τους μαθητές να ψάλλουν τον ελληνικό εθνικό ύμνο, έργο που δεν είχε ακούσει για πολλά χρόνια εξαιτίας της παραμονής της στην Τουρκία, λόγω της απαγόρευσης, και τη Γαλλία, όπου απλώς ξεχάστηκε. Βαθιά συγκινημένη από το γεγονός, αποφάσισε να μετεγκατασταθεί στις αρχές του επόμενου έτους.

 Καριέρα 

 Σολίστ 
Έδωσε την πρώτη της ατομική συναυλία σε ηλικία πέντε ετών στη γενέτειρά της. Με τα χρόνια, ακολούθησαν συναυλίες στις ΗΠΑ, την Ευρώπη, τη Σοβιετική Ένωση και την Άπω Ανατολή. Έχει συμπράξει με την Κρατική Ορχήστρα Αθηνών, την Κρατική Ορχήστρα Θεσσαλονίκης, την Εθνική Συμφωνική Ορχήστρα της ΕΡΤ, την Καμεράτα - Ορχήστρα Φίλων της Μουσικής, την Ορχήστρα των Χρωμάτων, την Ορχήστρα «Σολίστ της Πάτρας», την Ορχήστρα Κολόν του Παρισιού, τη Συμφωνική Ορχήστρα Κωνσταντινούπολης, τη Φιλαρμονική Ορχήστρα της Σεούλ, τη Φιλαρμονική Ορχήστρα Μπουσάν της Νότιας Κορέας, την Ορχήστρα της Εθνικής Ακαδημίας της Αγίας Καικιλίας, τη Συμφωνική Ορχήστρα Τσαϊκόφσκι, ενώ αξιοσημείωτες είναι και οι συμμετοχές της στους διεθνείς διαγωνισμούς της Βαρκελώνης, του Βερτσέλι και Γκραν Πρι «Μαρία Κάλλας» του Athenaeum. Πλέον, συμμετέχει συχνά ως μέλος κριτικών επιτροπών σε διαγωνισμούς.

Έχει συνεργαστεί πολλάκις με διαπρεπείς Έλληνες συνθέτες, όπως η Ελένη Καραΐνδρου, ο Γεώργιος Καζάσογλου, ο Γεώργιος Πλάτων, ο Τάκης Καλογερόπουλος, ο Χάρης Βρόντος, ο Βασίλης Τενίδης, ο Μιχάλης Τραυλός και ο Περικλής Κούκος, των οποίων έργα έχει παρουσιάσει για πρώτη φορά και πολλοί εξ αυτών της τα έχουν αφιερώσει.

Επίσης, έχει λάβει μέρος σε πολλά διεθνή φεστιβάλ, μεταξύ αυτών και το Φεστιβάλ Αθηνών-Επιδαύρου,, το Φεστιβάλ Κλασικής Μουσικής Κουφονησίων, τα Φεστιβάλ των Τιλ και Αλμπί κ.α., ενώ αξιόλογη είναι και η παρουσία της σε βαρυσήμαντες αίθουσες συναυλιών, όπως το Μέγαρο Μουσικής Αθηνών, το Μέγαρο Μουσικής Θεσσαλονίκης, ο Φιλολογικός Σύλλογος «Παρνασσός», η Εθνική Λυρική Σκηνή, η Όπερα των Βρυξελλών, το Θέατρο Αρχαίας Πόλεως Επιδαύρου κ.α..

Το 2001 κυκλοφόρησε τον προσωπικό της δίσκο «Λάλον Ύδωρ» από την Lyra με έργα των Μωρίς Ραβέλ, Φραντς Λιστ, Γιάννη Κωνσταντινίδη, Κλωντ Ντεμπυσί, Ισαάκ Αλμπένιθ και Φρεντερίκ Σοπέν, για τον οποίο της απονεμήθηκε το 2003 από την Ένωση Ελλήνων Θεατρικών και Μουσικών Κριτικών το Βραβείο Δίσκου.

Στις 18 Ιανουαρίου του 2023, ερμήνευσε έργα του Σοπέν στην παρουσίαση του βιβλίου «Ο Σοπέν όπως τον είδαν οι μαθητές του» του Ζαν-Ζακ Άιγκελντινγκερ στην Αίθουσα «Γιάννης Μαρίνος» στη Μουσική Βιβλιοθήκη «Λίλιαν Βουδούρη».

 Διδακτική 
Η Μιχαηλίδου διδάσκει σταθερά από το 2001 στην Παιδαγωγική Σχολή Μουσικής του Παρισιού «Αλφρέντ Κορτό», ενώ ανήκει στο προσωπικό του Ωδείου Αθηνών, του Ωδείου «Νίκος Σκαλκώτας», παλαιότερα στου Εθνικού Ωδείου, και από το 2016 μέχρι το 2023 στο μεταπτυχιακό πρόγραμμα του Τμήματος Μουσικών Σπουδών του ΕΚΠΑ «Ιστορία, θεωρία, σύνθεση και ερμηνεία της έντεχνης μουσικής».

 Προσωπική ζωή 
Είναι παντρεμένη με τον ομποΐστα Βαγγέλη Χριστόπουλο. Γιος τους είναι ο διευθυντής ορχήστρας και πιανίστας Κορνήλιος Μιχαηλίδης (γ. 1989).

 Δισκογραφία 

 Γιάννης Ζουγανέλης, τούμπα. Ναταλία Μιχαηλίδη, πιάνο. (Concert Athens, 1989)
 Όνειρο για δύο (Lyra, 1996)
 Λάλον Ύδωρ (Lyra, 2001)
 Dust of Time (ECM Records, 2009)
 Κώστας Μυλωνάς: Τραγούδια χωρίς λόγια (Ε.Μ.Σ.Ε., 2010)

 Βιβλιογραφία 

 Ερμηνείες χωρίς πιάνο (Το Ροδακιό, 2025)

 Πηγές 



 Παραπομπές 

 Εξωτερικοί σύνδεσμοι 

 Σελίδα στο Spotify
 Σελίδα στο Discogs



Κατηγορία:Έλληνες πιανίστες
Κατηγορία:Κωνσταντινουπολίτες Έλληνες
Κατηγορία:Καθηγητές του Ωδείου Αθηνών